יב' בכסלו תשע"ה

 4 בדצמבר 2014

אל: חברי ועדת החוקה חוק ומשפט

מאת: הייעוץ המשפטי לוועדה

**הצעת חוק להסדר התדיינויות בסכסוכי משפחה, התשע"ה*–*2014**

**נוסח מוצע לדיון הועדה ביום 7.12.14**

|  |  |  |
| --- | --- | --- |
| מטרת החוק | 1.  | מטרתו של חוק זה לסייע לבני זוג ולהורים וילדיהם ליישב סכסוך משפחתי ביניהם בהסכמה ובדרכי שלום, ולצמצם את הצורך בקיום התדיינות משפטית, מתוך התחשבות במכלול ההיבטים הנוגעים לסכסוך ובטובתם של כל ילדה וילד.  |
| הגדרות | 2.  | בחוק זה – |
|  |  | "בית משפט" – בית המשפט לענייני משפחה; |
|  |  | "בית דין דתי" – בית דין רבני, בית דין שרעי, בית דין דתי דרוזי ובית דין של עדה נוצרית; |
|  |  | "גירושין" – לרבות ביטול נישואין, הכרזה שהנישואין בטלים מעיקרם, ופירוד לפי דין דתי שאינו מאפשר גירושין, וכן התרת נישואין לפי חוק שיפוט בענייני התרת נישואין (מקרים מיוחדים וסמכות בינלאומית), התשכ"ט–1969‏[[1]](#footnote-1);  |
|  |  | "יועץ משפטי" – עורך דין בעל ידע וניסיון מקצועי של 5 שנים לפחות בתחום דיני המשפחה, לרבות גישור משפחתי או יישוב סכסוכי משפחה בדרכים חלופיות; |
|  |  | "חוק בית המשפט לענייני משפחה" – חוק בית המשפט לענייני משפחה, התשנ"ה–1995‏[[2]](#footnote-2); |
|  |  | "חוק יחידות הסיוע" – חוק בתי דין דתיים (יחידות סיוע), התשע"א–2011‏[[3]](#footnote-3); |
|  |  | "יחידת סיוע" – יחידת סיוע לפי חוק בית המשפט לענייני משפחה ויחידת סיוע לפי חוק יחידות הסיוע, לפי העניין;  |
|  |  | "ילד" – אדם שלא מלאו לו שמונה עשרה שנים; |
|  |  | "עדה נוצרית" – עדה דתית נוצרית כמשמעותה בסימן 54 לדבר המלך במועצה על ארץ ישראל, 1922 עד 1947‏[[4]](#footnote-4); |
|  |  | "תובענה בעניין של סכסוך משפחתי" – תובענה בין בני זוג, בין הורים לילדיהם או בין הורים בינם לבין עצמם, בכל אחד מהעניינים האלה:  |
|  |  |  | (1) ענייני נישואין וגירושין; |
|  |  |  | (2) יחסי ממון בין בני זוג, לרבות תובענה כספית או רכושית הנובעת מהקשר בין בני הזוג ולמעט תובענה בענייני ירושה; |
|  |  |  | (3) מזונות או מדור של בן זוג או של ילד; |
|  |  |  | (4) אחזקת ילד או עניין אחר הנוגע לילד לפי חוק הכשרות המשפטית והאפוטרופסות, התשכ"ב–1962‏[[5]](#footnote-5), למעט תובענה לפי חוק אמנת האג (החזרת ילדים חטופים), התשנ"א–1991‏[[6]](#footnote-6); |
|  |  |  | (5) אבהות או אמהות לגבי ילד; |
|  |  |  |  |
|  |  | "ערכאה שיפוטית" – בית משפט או בית דין דתי; |
|  |  | "תובענה" – תביעה, בקשה או הליך אחר שמביא בעל דין לפני ערכאה שיפוטית לפי דין, למעט בקשה לאישור הסכם, ערעור ובקשת רשות ערעור.  |
|  |  | "בני זוג- לרבות ידועים בציבור, בני זוג לשעבר ובני זוג שנישואיהם פקעו, מוצע להוסיף בסיפה- ובלבד שנושא התובענה נובע מהקשר שהיה ביניהם בתקופה בה היו בני זוג. |
| הגשת בקשהליישוב סכסוך  | 3.  | (א) המבקש להגיש לערכאה שיפוטית תובענה בעניין של סכסוך משפחתי, לרבות בעניין מזונות זמניים, יגיש תחילה לערכאה השיפוטית בקשה ליישוב סכסוך; הבקשה לא תכלול טענות או עובדות בקשר לסכסוך או בקשר לסמכות השיפוט של הערכאה השיפוטית. |
|  |  | (ב) | (1) הוגשה בקשה ליישוב סכסוך כאמור בסעיף קטן (א) (להלן – בקשה ליישוב סכסוך), יוזמנו הצדדים לבקשה ליחידת הסיוע שליד הערכאה השיפוטית לארבע פגישות מידע, היכרות ותיאום (להלן – פגישת מהו"ת); יחידת הסיוע רשאית להיפגש בנפרד עם כל אחד מהצדדים ורשאית היא לקיים מספר קטן יותר של פגישות, בהתאם לשיקול דעתה המקצועי. |
|  |  |  | (2) פגישות המהו"ת תתקיימנה בתוך 60 ימים מיום הגשת הבקשה. |
|  |  |  | (3) הצדדים יתייצבו בעצמם לפגישות המהו"ת; דינה של הזמנה לפגישת מהו"ת כדין הזמנה לדיון בבית המשפט. |
|  |  |  | (4) יועץ משפטי ישתתף בפגישות המהו"ת כולן או חלקן. |
|  |  |  |
|  |  | (ג) פגישות המהו"ת תכלולנה ­– (1) מתן מידע על ההליכים המשפטיים בעניינים של סכסוך משפחתי ועל השלכות הגירושין וכל עניין אחר בסכסוך משפחתי על הצדדים ועל ילדיהם, מהיבטים שונים, לרבות השלכות משפטיות, רגשיות, חברתיות וכלכליות; (2) מתן מידע לצדדים אודות הדרכים שיש בהן כדי לסייע להם ליישב את הסכסוך בהסכמה ובדרכי שלום, ולהתמודד עם השלכותיו, באמצעות הליכים חלופיים ליישוב סכסוך בהסכמה, לרבות ייעוץ, גישור, טיפול משפחתי או זוגי ואודות השירותים הקיימים לשם כך ביחידת הסיוע שליד הערכאה השיפוטית, בקהילה ובמגזר הפרטי;(3) היכרות עם הצדדים על מנת להעריך יחד אתם את צורכיהם ורצונותיהם וטובת ילדיהם בעניינים הנוגעים אליהם, לסייע להם לבחון דרכים ושירותים שעשויים לתרום ליישוב הסכסוך ביניהם בהסכמה ובדרכי שלום ולהתמודדות עם השפעות הסכסוך ולתאם עמם תכנית מתאימה להמשך התהליך; (4) קביעת הסדרים זמניים בהסכמה בעניין מזונות, החזקת ילדים והסדרי קשר לתקופת עיכוב ההליכים כמשמעותה בסעיף 7 או מתן המלצה לצדדים ולגורם אליו הם יופנו להמשך הליך יישוב הסכסוך, לדאוג לעריכת הסדרים בעניינים אלה.- |
|  |  | (ד) בתום פגישת המהו"ת האחרונה תמליץ יחידת הסיוע לצדדים על התאמת העניין להליך יישוב הסכסוך בהסכמה ובתוך עשרה ימים מיום פגישת המהו"ת האחרונה, יודיע כל אחד מהצדדים ליחידת הסיוע האם הוא מעונין להמשיך בהליך חלופי ליישוב הסכסוך. |
|  |  | (ד) במהלך תקופה של 60 ימים מיום הגשת בקשה ליישוב סכסוך ובמהלך עשרת הימים העומדים לרשות הצדדים למתן הודעה בדבר רצונם להמשיך בהליך ליישוב סכסוך, וכל תקופה נוספת שהצדדים הסכימו לה בכתב, לא יוכלו הצדדים להגיש תובענה בעניין של סכסוך משפחתי לכל ערכאה שיפוטית ולא תדון ערכאה שיפוטית בתובענה בעניין של סכסוך משפחתי בין הצדדים, לרבות בעניין סמכות השיפוט של הערכאה השיפוטית;במקרים חריגים שיפורטו בתקנות בהם לא ניתן לקיים את פגישות המהו"ת בתקופה האמורה, תהא רשאית הערכאה השיפוטית להאריך את התקופה במהלכה לא ניתן יהיה להגיש תובענה. |
|  |  | (ה) על אף האמור בסעיף קטן (א), רשאי צד לבקשה ליישוב סכסוך להגיש תובענה בעניין של סכסוך משפטי בלא הגשת בקשה ליישוב סכסוך תחילה, אם במהלך השנה שקדמה להגשת התובענה הוגשה כבר בקשה ליישוב סכסוך בין הצדדים ובלבד שחלפה התקופה האמורה בסעיף קטן (ד). |
|  |  | (ו) | (1) על אף האמור בסעיף קטן (ד), רשאי צד לבקשה ליישוב סכסוך להגיש, בכל עת, לערכאה שיפוטית המוסמכת לכך לפי דין, בקשה לסעד זמני לשמירת המצב הקיים, לעיכוב יציאה מן הארץ או לסעד דחוף בעניין שנקבע בתקנות, עד תום התקופה האמורה באותו סעיף קטן. |
|  |  |  | (2) הבקשה לסעד זמני תיערך בצורה קצרה ותמציתית ותכלול אך ורק את עיקרי העובדות הדרושות לצורך הדיון בה; הערכאה השיפוטית תדון בסעד הזמני בלבד.  |
|  |  |  | (3) ערכאה שיפוטית לא תיתן צו לסעד זמני בעניין שבו ניתן קודם לכן סעד זמני על ידי ערכאה שיפוטית אחרת ולא תדון בשאלת הסמכות לדון בתובענה. |
|  |  |  | (4) אין בדיון לסעד זמני או במתן סעד זמני כדי לקבוע בשאלת הסמכות לדון בתובענה. |
|  |  |  | (5) צו לסעד זמני שניתן לפי סעיף זה יעמוד בתוקפו עד למתן החלטה בעניינו על ידי הערכאה השיפוטית שנקבעה כמוסמכת לדון בתובענה העיקרית, לאחר שהוגשו כתבי בי דין לפי סעיף\_\_\_ |
|  |  |  |  |
|  |  | (ז) הגיעו הצדדים להסדר בהליך ליישוב סכסוך בהסכמה, רשאית ערכאה שיפוטית לתת תוקף של פסק דין להסדר, בעניין שהיא מוסמכת לדון בו.  |
|  |  |  |
| הגשת תובענה | 4.  | חלפה התקופה האמורה בסעיף 3(ד) ועשרת הימים במהלכם היה על הצדדים להודיע ליחידת הסיוע האם הם מעוניינים להמשיך בהליך ליישוב הסכסוך בהסכמה, וכל תקופה נוספת שהצדדים הסכימו לה, ולא הגיעו הצדדים להסדר מוסכם בהליך ליישוב סכסוך בהסכמה, רשאי הצד שהגיש תחילה את הבקשה ליישוב הסכסוך, להגיש בתוך 30 ימים, אך לא לפני שחלפו 15 ימים, תובענה בעניין של סכסוך משפחתי לכל ערכאה שיפוטית שלה סמכות לדון בעניין לפי דין ; לא הגיש הצד האמור תובענה כאמור או שהוא הגיש תובענה כאמור רק לגבי חלק מהעניינים שבסכסוך המשפחתי, רשאי הצד האחר להגיש לכל ערכאה שיפוטית שלה סמכות לדון בעניין לפי דין, תובענה בעניין של סכסוך משפחתי שלגביו לא הוגשה תובענה כאמור.  |
|  |  |  |
|  | 4א. | לדיון הוספת סעיף :א) הוגשה תובענה לפי סעיף 3 לעיל, ימנעו בעלי הדין להוציא נכסים מרשותם או מרשות מחזיק, למכרם, לשעבדם או לשנות את מצבם או את זכויותיהם בהם, למעט בהסכמה מפורשת ובכתב של כל הצדדים להליך יישוב הסכסוך או בהחלטה של הערכאה המשפטית.ב) לעניין סעיף זה, ההוראה לא תחול על חשבון עו"ש או משכורת או על ניהול שוטף של עסק מסחרי או חברה בע"מ, וזאת בלי לגרוע מזכותו של כל אחד מהצדדים לעתור לבית המשפט לקבלת סעדים זמניים בהתאם לסעיף \_\_\_ לחוק זה.ג) הוגשה בקשה כאמור, רשאית ערכאה שיפוטית להוציא צו האוסר העברת נכסים בכל מרשם ופנקס המתנהלים על פי דין. |
| ביצוע ותקנות | 5.  | (א) שר המשפטים רשאי לקבוע הוראות בעניינים אלה:  |
|  |  |  | (1) טופס להגשת בקשה ליישוב סכסוך; |
|  |  |  | רשימת מקרים חריגים בהם רשאית הערכאה השיפוטית להאריך את התקופה במהלכה לא ניתן להגיש תובענה. |
|  |  |  | (3) הליכים ליישוב סכסוך בהסכמה, בין במסגרת יחידת הסיוע ובין בהפניה להליכים מחוץ ליחידת הסיוע, באישור ועדת חוקה חוק ומשפט של הכנסת. |
|  |  |  | (4) הגשת בקשה לסעדים זמניים לפי סעיף 3(ו) ודרכי הדיון בה לרבות טופס להגשת הבקשה ורשימת נושאים בהם ניתן להגיש בקשה לסעד דחוף, באישור ועדת חוקה חוק ומשפט של הכנסת. |
|  |  |  |  |
|  |  |  |  |
|  |  | (ב) הוראות כאמור בסעיף קטן (א)(1) ו-(4) לעניין בית דין דתי, ייקבעו בהתייעצות עם ראש בית הדין הדתי; לעניין זה, "ראש בית הדין הדתי" – כל אחד מאלה, לפי העניין: |
|  |  |  | (1) לעניין בית דין רבני – נשיא בית הדין הרבני הגדול; |
|  |  |  | (2) לעניין בית דין דתי דרוזי – ראש בית הדין הדתי הדרוזי לערעורים; |
|  |  |  | (3) לעניין בית דין שרעי – נשיא בית הדין השרעי לערעורים; |
|  |  |  | (4) לעניין בית דין של עדה נוצרית – ראש ערכאת הערעור בישראל של אותה עדה נוצרית. |
| שמירת דינים | 6.  | הוראות חוק זה אין בהן כדי לפגוע בדיני נישואין וגירושין, והן אינן באות להוסיף על סמכויות השיפוט של הערכאות השיפוטיות או לגרוע מהן. |
| דיווחים  |  | שר המשפטים ידווח אחת ל-12 חודשים מיום תחילתו של חוק זה, לוועדת החוקה חוק ומשפט של הכנסת על מספר המשפחות שטופלו ביחידות הסיוע, מספר המשפחות שבתום הליכי יישוב הסכסוך סיימו את הסכסוך בהסכמה ומספר המשפחות שפנו להתדיינות משפטית. |
| תחילה ותחולה | 7.  | תחילתו של חוק זה 60 ימים מיום פרסומו (בסעיף זה – יום התחילה), ואולם לגבי בית דין דתי שלא הוקמה לידו יחידת סיוע עד יום התחילה, יחולו הוראות חוק זה במועד שיקבע שר המשפטים, בצו, לאחר שהוקמה לידו יחידת סיוע או אם חלות לגביו הוראות סעיף 8(ג) לחוק יחידות הסיוע.הוראות חוק זה יעמדו בתוקפן ארבע שנים מיום התחילה. |

1. ס"ח התשכ"ט, עמ' 248. [↑](#footnote-ref-1)
2. ס"ח התשנ"ה, עמ' 393. [↑](#footnote-ref-2)
3. ס"ח, התשע"א, בעמ' 918. [↑](#footnote-ref-3)
4. חוקי א"י, כרך ג', עמ' (ע) 2738 , (א) 2569 . [↑](#footnote-ref-4)
5. ס"ח התשכ"ב, עמ' 120. [↑](#footnote-ref-5)
6. ס"ח התשנ"א, עמ' 148. [↑](#footnote-ref-6)